
ECAD5006/C 		Dysgu Seiliedig ar Ymholi
Trafoda’r aseiniad hwn yr agwedd Dysgu Seiliedig ar Ymholi (DSY) yn feirniadol, gan ystyried sut y gellir ei ddefnyddio fel rhan o ystod o agweddau dysgu ac addysgu yn yr ysgol gynradd. Cyfeirir at enghreifftiau o strategaethau a thechnegau DSY y gellir eu defnyddio i ddatblygu sgiliau, gwybodaeth a dealltwriaeth y dysgwyr mewn agwedd wyddonol yn yr ysgol gynradd. Hefyd bydd cyfeiriad at ei ddefnydd o fewn maes y dyniaethau. Defnyddiwyd ystod eang o lenyddiaeth a thystiolaeth er mwyn creu traethawd teg a gwybyddus.
Cyfeiria DSY at ddull o addysgu a dysgu sy’n seiliedig ar ymholiad hunangyfeiriol gan y dysgwr. Mae’n broses o ddarganfod ac ymholi sy’n ysgogi’r dysgu. Gan ddechrau gyda senario sydd dan gyfarwyddyd athro, noda dysgwyr eu meysydd a'u cwestiynau eu hunain. Mae athro yn cymryd rôl hwylusydd yn hytrach nag athro arferol, sydd fel arfer yn cyfleu gwybodaeth ac yn rheoli’r amgylchedd ar fynediad i addysg. Fel hwylusydd, mae’r athro yn camu yn ôl ac yn gadael i’r plant ddysgu ac ymchwilio yn eu ffordd eu hunain. Mae’r athro yn hwyluso’r darganfyddiadau ac yn medru cyfoethogi y dysgu pan fod angen trwy scaffaldio’r dysgu.
“What the child is able to do in collaboratin today, he will be able to do independently tommorrow.” 
Vygotsky, L, S. (1896-1934)
Cyniga’r yr hwylusydd anogaeth a chefnogaeth er mwyn i ddysgwyr fod yn gyfrifol am yr hyn a’r modd y dysgant. Cyrhaedda dysgwyr bwynt lle nad ydynt yn ymchwilio i gwestiynau a osodir gan eraill, ond gallant lunio eu pynciau ymchwil eu hun a throi’r ymchwil hwnnw’n wybodaeth ddiddorol.
“For teaching staff, developing an EBL approach necessarily forces them to address and reﬂect on the learning process and the changing needs of students.”
Turner, J. et al. (2011) 
Trafodir yr adnoddau hanfodol y bydd eu hangen er mwyn ymchwilio a darganfod, er mwyn i’r hwylusydd fedru paratoi a sicrhau mynediad iddynt. Gellir dadlau bod gwybodaeth a enillir yn y modd hwn yn haws ei chofio am iddi ddod o brofiad ac mewn perthynas â phroblem go iawn. Mae’r dysgu’n canolbwyntio ar ddisgyblion yn y bôn gyda phwyslais ar waith annibynnol neu grŵp a defnydd y llyfrgell, y we ac adnoddau gwybodaeth eraill.
Yn sylfaenol, mae disgyblion yn ymwneud yn fwy â’r maes dysgu neu’r pwnc. Ystyrir bod dysgu’n fwy perthnasol i anghenion y dysgwyr oherwydd maent yn frwd ac yn eiddgar i ddysgu. Gall dysgwyr ymhelaethu ar yr hyn y maent wedi’i ddysgu trwy ddilyn eu diddordebau ymchwil eu hun. Caniatâ DSY i ddisgyblion ddatblygu dull mwy hyblyg o ddysgu, gan roi’r rhyddid a’r cyfrifoldeb iddynt drefnu eu patrwm gweithio oddi mewn i gyfyngiadau amser y dasg. Mae gweithio oddi mewn i grŵp a chyfathrebu ag eraill yn sgiliau byw hanfodol i ddisgyblion. I athrawon, mae defnyddio modelau a dulliau DSY yn helpu i ddeall y broses ddysgu ac anghenion newidiol disgyblion.
Caiff dysgwyr nid yn unig ddealltwriaeth ddyfnach o’r pwnc, ond hefyd y sgiliau datblygu gwybodaeth ac arwain sydd eu hangen ar gyfer caffael â phroblemau cymhleth a geir yn y byd go iawn. Yn y bôn golyga DSY, trawsffurfio rhyfeddodau’r byd i mewn i wybodaeth bwrpasol.
Ddiffinia Sweetland (2008) DSY fel:
“Inquiry-based teaching is a pedagogical approach that invites students to explore academic content by posing, investigating, and answering questions. Also known as problem-based teaching or simply as ‘inquiry,’ this approach puts students’ questions at the centre of the curriculum, and places just as much value on the component skills of research as it does on knowledge and understanding of content.”
Mae’n ffurf weithredol o ddysgu sy’n cyferbynnu’n hollol gydag addysg draddodiadol, lle yn gyffredinol mae’r addysg yn dibynnu ar wybodaeth yr athro a beth mae’r athro yn ei gyflwyno. Mynega Kuklthau, Maniotes a Caspari (2007, p.2) y buddiannau sy’n gynwysedig â DSY:
“Inquiry ... requires more than simply answering questions or getting a right answer. It espouses investigation, exploration, search, quest, research, pursuit, and study. It is enhanced  by involvement with a community  of learners, each learning from the other in social interaction.” 
Mae DSY yn ddull dysgwr-ganolog o addysgu sy’n cynnwys dysgu drwy ymgysylltu â senario, testun, sialens, yn ymwneud â thema neu ffocws astudio lle yr ymdrinnir â phroblemau aneglur ond gwir mewn ymholiad penagored. Gellir herio disgyblion â senarios bywyd go iawn neu broblem sydd angen datrysiad. Gellir gosod y senario/sialens/problem mewn ffordd sy’n golygu nad oes llwybr clir i’w gymryd. Mae myfyrwyr yn dadansoddi’r broblem a’r cyd-destun ac yn cymhwyso prosesau diddwythol ac arweiniol i ddeall y broblem a dod o hyd i ddatrysiad neu ddatrysiadau posibl. Maent yn defnyddio gwybodaeth flaenorol ac ôl-flaenorol ac yn adeiladu ar hynny er mwyn rhesymu’n alluog ac maent yn ddysgwyr gweithiol mewn cydweithrediad ag eraill mewn grwpiau bach (Carroll, Clark, Kane, Sutherland & Preston, 2009).
Mae strategaethau a thechnegau DSY yn galluogi dysgwyr i gymryd cyfrifoldeb am eu dysgu eu hunain ac i ddatblygu sgiliau i’w helpu i ail-archwilio eu meddyliau. Maent yn nodi’r hyn y maent yn ei wybod a pham maent yn ei wybod, yn cwestiynu’r hyn y gwnaethant eu rhagdybio a’r eglurhad sydd ei angen, gan gydnabod yr hyn mae’n rhaid iddynt ei wneud nesaf i wella’u dealltwriaeth ymhellach.
“Er mwyn i’r broses ddysgu fod yn gynhyrchiol rhaid i’r dysgwr yn gyntaf gymryd perchnogaeth o’r syniadau. Tan i hynny ddigwydd, mae ymgysylltiad y dysgwr yn parhau i fod yn arwynebol, ac mae “dysgu dwfn”, sef y math o ddysgu sy’n barhaus, y gellir ei gymhwyso i sefyllfaoedd newydd a’i ddatblygu ymhellach, yn parhau i fod y tu hwnt i’w caffael”. 
(Lakin, 2013)
Daw’r ysgogiad mewnol a’r cymhelliad o’r dysgwr gan fod y wybodaeth yn berthnasol ac yn hygyrch, yn bwysicaf oll mae’n rhaid bod y dysgwr eisiau ei dysgu.
“Heb y cymhelliad, yr ysgogiad mewnol, daw dysgu yn weithred ddibwys, ddiystyr sy’n addas yn unig ar gyfer proses asesu sy’n cael ei gyrru gan amcanion.” 
(Lakin, 2013)
Rhaid i’r hwylusydd feddwl am broblem fydd yn bachu diddordeb y disgyblion. Gall sicrhau hyn a chadw diddordeb y dosbarth trwy feddwl am sefyllfa sy’n gyffrous ac yn cipio dychymyg ac yn gwahodd ymholi. Gellir hefyd defnyddio senario sy’n cynnwys byd rhithiol sy’n boblogaidd iawn gyda phlant a phobl ifanc. Gan ddod ag elfen rithiol i mewn i’r broblem gellir sicrhau defnydd o’r fframwaith cymhwysedd digidol a’r holl sgiliau hanfodol sydd ynddo.
Dilynir damcaniaeth adeileddiaeth gyda DSY. Yn ychwanegol i ddamcaniaeth Black a William sy’n ymwneud ag asesu ar gyfer dysgu (AagD) mae DSY yn dilyn yr un cysyniad. Mae dysgwyr yn adeiladu ar ei gwybodaeth flaenorol. Mae adeileddiaeth wedi ei seilio ar y sylfaen fod gwybodaeth yn cael ei amsugno gan bob dysgwr mewn modd gwanhaol trwy ryngweithio’n gymdeithasol. Diffinnir adeileddiaeth gan xxxx “QUOTE DEFINITION.
Mae theorïau datblygu Piaget ar sut y mae plant yn ffurfio dealltwriaeth wrth iddynt ryngweithio â’r byd yn ddylanwad cynnar ar addysg gynradd. Gwelir pwyslais ar bwysigrwydd iaith a rhyngweithio cymdeithasol wedyn yn cael eu cydnabod gan Vygotsky sydd yn ddylanwadol yn rôl yr hwylusydd sy’n scaffaldio’r dysgu. Fodd bynnag, dros y deg mlynedd ar hugain diwethaf, mae adeileddiaeth addysgiadol wedi derbyn statws uwch ddamcaniaeth gan fod yn sail, gellir dadlau, i’r ffordd yr addysgir addysg gwyddoniaeth mewn ysgolion. Mae’r dull hwn yn annog y defnydd o strategaethau ‘dysgu gweithredol’ ac yn dibynnu ar sgaffaldio arbenigol gan yr athro. Mae’n cynnwys gweithgareddau a thechnegau sy’n annog y dysgwr i asesu tystiolaeth, cyd-drafod, gwneud penderfyniadau, datrys problemau a gweithio’n annibynnol ac mewn grwpiau, a dysgu oddi wrth ei gilydd.
Mae rôl yr athro o ran datblygu cysyniadau newydd yn cyd-fynd â darparu cyfleoedd trwy weithgareddau, problemau a modelau i ysgogi rhyngweithio a datblygu profiadau priodol. Defnyddir iaith a symbyliadau eraill i gynorthwyo disgyblion i lunio datrysiadau i’r problemau a osodwyd. Y nod yn y tymor hir yw eu galluogi i wneud hyn heb gymorth. Addaswyd graddfa'r gefnogaeth i amrywio yn ôl anghenion y dysgwr. Mae’r ymholi wedi ei gyfeirio gan yr athro ac wedi ei rannu gan yr athro a’r disgyblion. 
“Science enquiry is what children do in order to answer scientific questions about the world around them. Different types of questions and situations require different types of enquiry.” 
Turner, J. et al. (2011) 
Mae adnoddau o ansawdd uchel ac ysgogol yn wreiddiol i agwedd dysgu. Ystyrir ymholi fel dull lle mae plant yn meddwl, cwestiynu a cheisio uno tystiolaeth gyda’i gilydd. Mae angen dysgu plant sut i ddefnyddio’r ffynonellau yn effeithiol, sut i feithrin agwedd feirniadol ac i gymharu un ffynhonnell gyda ffynhonnell arall. Mae yna lu o fodelau a strategaethau sy’n cefnogi ac annog DSY. Mae’n hanfodol fod plant yn ymwybodol ohonynt drwy gydol ei haddysg fel y gallant ddewis a dethol y ffordd gorau i ymholi bob senario/problem. Mae angen sicrhau y wybodaeth hanfodol er mwyn adeiladu annibyniaeth a hyder i gymryd perchnogaeth ar dasg.
“If you know about the different types of enquiry, then you can build this into your planning. If children know about the different types of enquiry, then they can make decisions about which will be best in different situations.”
Turner, J. et al. (2011) 
Mae yna lu o fodelau priodol ar gyfer DSY yn y maes gwyddonol ac yn y maes dyniaethau. Gyda’r dyniaethau, gellir defnyddio y model ‘S’ er mwyn DSY ar yr ardal leol, lle mae angen dewis bachyn ysgogol, ymchwilio gwybodaeth, dadansoddi’r hyn a gasglwyd ac yn olaf i gyfathrebu ac i rannu’r casgliadau. O fewn maes y dyniaethau mae yna amrediad eang o adnoddau posib megis atlasau, mapiau, y newyddion, sensws, ymweliadau, cerfluniau, arteffactau hanesyddol, placiau a llyfrau. Mae’r adnoddau yn tueddu fod yn rhai eilaidd.
“The most effective lessons were based on a clear model of how pupils learn that matched the nature of the subject. This was most evident in the schools that adopted a clearly defined enquiry-based approach to the subject.” 
Ofstead (2006-2009) 
Gyda gwyddoniaeth ceir fwy o ddefnydd o adnoddau cynradd, lle bod angen gwneud arbrofion neu gasglu gwybodaeth yn yr amser presennol er mwyn dod i gasgliad. Ceir defnyddio y we ac adnoddau tebyg i’r dyniaethau ond gyda mwy o bwyslais ar ddarganfod gwybodaeth newydd, presennol. Gyda gwyddoniaeth gellir defnyddio'r camau canlynol - Cyfeiriadaeth; lle mae angen cyflwyno, cipio dychymyg ag angerdd, archwilio gwybodaeth flaenorol y plant ac amsugno gwybodaeth. Gellir defnyddio strategaethau ‘meddwl, paru, rhannu’ a siartiau ‘gwybod, eisiau gwybod, wedi dysgu’ neu ddiagram corryn er mwyn scaffaldio hyn. Yr ail - Rhagdybiaeth; mae angen i ddysgwyr ddarganfod beth maent eisiau dysgu a sut. Y trydydd - Cynllunio ac ymchwilio; yn y rhan yma ceir profi, dosbarthu, arsylwi, gweithio fel rhan o dîm a chreu prawf teg. Yn bedwerydd - Dadansoddi; mae angen dadansoddi'r canfyddiadau a phenderfynu sut i gyflwyno’r data. Yn olaf - Adfyfyrio a Chyflwyno Gwybodaeth; dyma ble mae cydweithio a rhannu darganfyddiadau addysgiadol yn digwydd. Nid yn unig maent yn atgyfnerthu eu dealltwriaeth ond yn datblygu sgiliau llythrennedd o siarad cyhoeddus a gwrando.
Gellir dadlau mai’r deilliant mwyaf dylanwadol yw’r prosiect SPACE (Science Process and Concept Exploration Project 1990 – 1999). Mae’r egwyddor adeileddol wedi arwain at lawer o gyfleoedd yn y dosbarth sy’n gwerthfawrogi syniadau plant ac yn annog proses o ddysgu ac addysgu sy’n cychwyn gyda’r cysyniadau syml ac yn defnyddio ymyrraeth berthnasol a chymhwysiad pob dydd i helpu plant i ail-greu a chymhwyso eu syniadau yn seiliedig ar dystiolaeth.
Mae Dysgu drwy wneud a manteision rhyngweithio cymdeithasol mewn gweithgareddau datrys problem hefyd yn gysylltiedig â’r egwyddor o ddysgu ac asesu gweithredol ar gyfer dysgu ac addysgu mewn gwyddoniaeth. Mae dysgwyr yn ffurfio eu dealltwriaeth eu hunain o gysyniadau gwyddonol, maent yn adeiladu ar ac yn addasu syniadau cyfredol yng ngoleuni tystiolaeth a dylanwadir ar y broses hon gan ryngweithio cymdeithasol.
Nodir fod yna heriau gyda strategaeth DSY hefyd. Gellir dadlau fod effeithiolrwydd y dechneg yn dibynnu ar agwedd plant tuag at addysg. Mae’n amlwg fod angen gwytnwch a chymhelliad cryf gyda phlentyn i allu ysgogi ei hun i fanteisio ar y cyfle i ddysgu. Yn ychwanegol, mae angen iddynt fod yn medru rheoli amser a gwthio’i hun i gael y mwyaf allan o’r amser hynny. Her arall yw profiadau blaenorol y plant, os ydynt a bywyd cartref sydd yn llawn profiadau cyfoethog, gellir dadlau eu bod yn mynd i fanteisio a medru meddwl am syniadau a chwestiynau mwy eang na phlentyn sydd ag ychydig iawn o brofiadau bywyd ac allgyrsiol. 
Mae’n her i’r athro allu paratoi ar gyfer amser annaroganadwy ac o achos i hynny yn medru cymryd llawer o amser personol athro. Gellir hefyd dadlau fod yr un fath o sgiliau yn debygol o gael eu ailddefnyddio’n aml, gan mai dewis a chyrion y plentyn sy’n penderfynu. Gellir colli cyfleoedd i gyflwyno a datblygu sgiliau newydd, neu rai, nad ydynt bob amser, yn apelio at blant.
Serch yr heriau mae DSY a gwyddoniaeth yn mynd law yn llaw ac yn cael eu gweld fel strategaeth i ddatblygu dealltwriaeth drwy brofi syniadau yn erbyn tystiolaeth. Mae syniadau yn cael eu harchwilio yn hytrach na’u derbyn a’u dwyn i gôf. Mae’r maes gwyddonol yn annog ymdrech plant i ddeall y byd ffisegol, cynhyrchu gwybodaeth pwnc i herio, adeiladu ar wybodaeth a dealltwriaeth flaenorol, gan ddefnyddio ystod eang o ddulliau ymholi. Gwelir nodwedd wahaniaethol gwyddoniaeth ar allu y disgyblion i ymchwilio drostynt eu hunain. Trwy gymryd rhan weithredol yn y broses o ymholiad gwyddonol mae plant yn caffael gwybodaeth a dealltwriaeth gynyddol o gysyniadau gwyddonol. Mae plant yn cymryd rhan mewn ffordd wyddonol o weithio pan fyddant yn cael eu hannog i feddwl yn rhesymegol am gwestiynau a godwyd gan arsylwadau y maent yn ei gwneud am y byd bob dydd o'u cwmpas. Mae sgiliau ymholi gwyddoniaeth yn datblygu drwy ‘gynllunio, datblygu ac adfyfyrio’ gan ddefnyddio’r ystod llawn o’r mathau gwahanol o ymholi a chyd-destunau o’r ystod.
Mae mynegi a rhannu syniadau a chasglu a gwerthuso tystiolaeth wrth galon addysgu a dysgu gwyddoniaeth da. Dyma ffordd o ddisgrifio dysgu ble mae’r sgiliau ymholi yn cael eu defnyddio i gasglu tystiolaeth i brofi a all rhai syniadau esbonio ffenomenau a digwyddiadau yn y byd o'n cwmpas. Rydym eisiau datblygu dealltwriaeth, ac mae hyn yn dibynnu ar ddysgwyr yn gweithio pethau allan drosdynt eu hunain. Mae’n adlewyrchu'r ffordd mae gwyddonwyr yn gweithio. Maent yn defnyddio eu syniadau gyntaf, yn gwneud rhagfynegiadau ac yna’n gwneud arsylwadau i weld os oedd y rhagfynegiadau yn cefnogi’r ffeithiau. Mae’n unol â sut mae plant yn dysgu. 
Ar lefel cynradd mae meddwl a gwneud wedi eu cysylltu’n agos ac mae dealltwriaeth yn dibynnu ar sut mae plant yn gallu gweld a datrys pethau eu hunain. Crëwyd gwyddonwyr drwy annog iddynt chwilio am batrymau, dosbarthu ac adnabod, gwneud pethau, profi teg a defnyddio a gweithredu modelau esboniadwy.
“The science enquiry process is essentially the same whatever the age and maturity of the children, but the skills that they use when doing science enquiry should develop as they move through school.”
Turner, J. et al. (2011)
Mae cysylltiad agos rhwng gwyddoniaeth a thechnoleg, ac mae’r ddwy agwedd yn dibynnu llawer ar ei gilydd. Mae gwyddoniaeth yn golygu cael gwybodaeth drwy arsylwi ac arbrofi, ac mae technoleg yn cymhwyso gwybodaeth wyddonol mewn ffordd ymarferol. Mae’r maes dysgu a phrofiad hwn yn elwa ar chwilfrydedd plant a phobl ifanc ynghylch ein byd a’n bydysawd ffisegol, naturiol drwy ymchwilio, deall ac egluro. Byddant yn dysgu i gynhyrchu syniadau a rhoi prawf arnynt, casglu tystiolaeth, arsylwi, ymchwilio’n ymarferol, a chyfathrebu ag eraill. Byddant hefyd yn dysgu drwy gyfrifiadureg i ymestyn ein syniadau ynghylch yr hyn sy’n bosibl. 
Mae’r dull DSY a’r dull ymholi gwyddonol yn rhannu strwythur tebyg o ymholi penagored, gofyn cwestiynau, yn tynnu ar wybodaeth flaenorol, ymchwil, profi damcaniaeth, dadansoddi ac adrodd yn ôl canlyniadau. Golyga hyn fod y dull DSY a’r dull ymholi gwyddonol yn ymagweddau sy’n cyd-weddu’n dda i’w mabwysiadu ar gyfer sialens ymholi benagored. Mae dysgu yn cynnwys proses byw lle y mae pob dysgwr yn rhan o ffurfio ystyron o brofiadau corfforol, deialog neu destunau. Dengys y gweithgarwch hwn fod nifer o ddulliau o ddysgu ac addysgu a hefyd nad oes unrhyw un ffordd ddiffiniol o ddysgu neu addysgu.
Gall yr amgylchedd lleol fod yn adnodd cyfoethog ar gyfer addysgu a dysgu trwy ddefnyddio gwahanol fodelau o ddysgu sy’n seiliedig ar ymholi. Gan daro egwyddorion Donaldson drwy hyrwyddo cydweithio mewn grwpiau i gynllunio, datblygu ac adfyfyrio ar gyd-destun a ddewiswyd mai DSY yn ffordd gadarn o sicrhau llwyddiant i’r cwricwlwm newydd.
Mae yna sawl ffordd i fachu dychymyg plentyn, gellir ddefnyddio technegau megis ‘cau llygaid a dychmygu’,’dynwared symudiadau’, ‘chwarae rôl ddigymell’,’monolog a ‘modelu’ i gipio eu awydd i ddysgu mwy am bwnc. Fe wnaeth Wynne Harlen a’u gydweithwyr (Harlen et al. 2012: Cyllidwyd gan Sefydliad Nuffield) argymell y dylai’r stôr gyfoethog o ddata asesu ffurfiannol y gwnaeth yr athrawon eu casglu yn ystod y gwaith parhaus mewn gwyddoniaeth yn yr ystafell ddosbarth, gael eu defnyddio ar gyfer dibenion adrodd crynodol hefyd. Fe wnaethon nhw ddatblygu model pyramid, y gwnaeth tîm TAPS ym Mhrifysgol Bath Spa ei droi’n weithredol (Earle et al. 2015).
Mae ‘haen y disgyblion’ a ‘haen yr athrawon’ sy’n las ar waelod y pyramid yn crynhoi egwyddorion AagD. Maent yn cynnwys bylchau sy’n canolbwyntio ar y canlynol: amcanion dysgu neu feini prawf llwyddiant clir; defnyddio cwestiynu, adborth a’r camau nesaf; hunanasesu ac asesu gan gyfoedion. Dylai ysgolion ddechrau drwy ganolbwyntio ar yr haenau yma gan y bydd gwneud hyn nid yn unig yn sylfaen i’r holl system ond dyma hefyd lle y caiff newidiadau'r effaith fwyaf ar gynnydd disgyblion mewn gwyddoniaeth gynradd. Mae’n darparu banc o strategaethau echdynnu i hyrwyddo ‘llais y plentyn’ drwy feddwl a siarad pwrpasol. Bydd plant a phobl ifanc yn cael cyfleoedd hefyd i ddysgu am y defnydd o dechnoleg i ddylunio cynhyrchion sy’n gwella ansawdd bywyd pobl ac i gymhwyso eu gwybodaeth wyddonol a gwybodaeth arall at ddibenion a heriau ymarferol. 
Ar gyfer ysgolion, mae hyn yn golygu cynnig cyfleoedd cyfoethog i blant a phobl ifanc feithrin sgiliau technolegol, gwybodaeth, dealltwriaeth a phriodoleddau drwy ddylunio a datblygu cynhyrchion a systemau. Byddant yn gallu ymchwilio i effaith technoleg ar gymdeithas a’r amgylchedd.
Gellir defnyddio model KWHLAQ i gychwyn prosiect gwyddonol. Rhaid meddwl am y canlynol wrth baratoi a darparu sesiynau DSY: (K) Beth y tybiaf yn barod am y pwnc i helpu fy meddwl? 
Mae profiadau ysgol, profiad cartref a diddordebau personol yn y thema yn medru ateb y cwestiwn yma. Yn ail, gofynnir (W) Beth ydw i am/angen darganfod er mwyn gwneud dewisiadau cynllunio ar gyfer profiadau ymholi i’r plant? Gellir meddwl am ystod o gwestiynau ymholi gwyddonol posibl er mwyn hyrwyddo llwyddiant ymholiadau’r plant. (H) Sut a ble fyddaf i’n chwilio am wybodaeth/adnoddau i hyrwyddo ymholiadau’r plant? Sut y byddaf yn trefnu ein harchwiliadau? (e.e. amser, mynediad i adnoddau, ac adrodd nôl) (L) Beth ydw i’n disgwyl i’r plant allu dysgu? Gobeithiwyd datblygu sgiliau cynllunio, datblygu, ac adfyfyrio trwy ddefnyddio dewisiadau addas o Brawf Teg; Chwilio am batrymau; Cynnal Arolwg; Dosbarthu ac adnabod; Archwilio/Arsylwi neu Fesur dros gyfnod o amser. (Q) Pa gwestiynau newydd sydd gennym ar ôl ein hymholiad?
Adlewyrchwyd egwyddorion DSY drwy hyrwyddo AagD, annog plant i fynegi syniadau cychwynnol eu hunan, annog asesu cyfoedion a hunan asesiad, annog cydweithio ac annog cwestiynau penagored.
Gall y profiadau uniongyrchol o ddysgu y tu allan i'r ystafell ddosbarth helpu i wneud pynciau yn fwy bywiog a diddorol i blant a gwella eu dealltwriaeth. (Estyn, 2010) Gall hefyd gyfrannu'n sylweddol at ddatblygiad personol, cymdeithasol ac emosiynol plant
gan eu cymell yn eu dysgu. Mae dysgu trwy ymholiad yn ymgysylltu'n llawn ac yn herio'r plant, gan sicrhau bod dysgu go iawn yn digwydd ac felly'n gwneud y mwyaf o gyflawniad. Mae'n darparu cyfleoedd i ddysgu am y presennol, y gorffennol ac effaith bosibl gweithredoedd ar y dyfodol, yn y byd naturiol a byd-eang. Dyma'r broses y mae plant yn dysgu'n weithredol am y byd, gan wneud synnwyr ohoni eu hunain. Drwy apelio at wahanol arddulliau dysgu a chan ystyried methodoleg, mae gan DSY trwy waith maes y potensial i ddatblygu dysgu da, effeithiol. Mae'n debyg y bydd gwaith maes yn arwain at y profiadau dysgu mwyaf cyffrous a chofiadwy ym mywydau llawer o blant. Fel arfer mae’r atgofion o'r profiadau hyn yn aros gyda ni i gyd trwy gydol ein hoes.
Rhowyd senario i blant y cyfnod sylfaen. ‘Mae yna goedwig ar gyrion yr ysgol sydd heb gael ei ddefnyddio ers pum mlynedd.’ Disgwylir i’r disgyblion trafod y senario gyda’i gilydd cyn nodi syniadau neu gwestiynau posib. Rhowyd patrymau brawddeg iddynt yw cynorthwyo. Crewyd lu o gwestiynau megis ‘Beth sydd yno nawr?’ ‘Oes anifeiliaid yn byw yno?’ ‘Pa anifeiliaid all fod yn byw yno?’ ‘Oes planhigion wedi tyfu yno?’ ‘Pa fath o blanhigion byddai’n tyfu mewn coedwig dywyll?’ ‘Oes coed wedi cwympo yno?’ ‘Oes mynediad diogel i ni fynd i archwilio?’ ‘Sut allwn ni greu ardal dysgu ynddo?’ a llawer fwy i wneud a chynhefinau a sefyllfaoedd bosib.
Wedi iddynt gasglu yr holl gwestiynau, defnyddiwyd templed pyramid naw er mwyn blaenoriaethu y cwestiynau mewn modd teg, unfrydol. Rhydd hyn berchnogaeth i’r plant gan bersonoli ei addysg yw diddordebau hwy. Cefnoga hyn fwriadau Donaldson (2015, p.29)
“yn gosod safonau uchel iddyn nhw eu hunain ac yn chwilio am heriau ac     yn eu mwynhau”
Wedi iddynt dethol eu cwestiynau, cawsant hwy amser i drafod sut y gellir dod i gasgliad ar sut i ymchwilio’n bellach. Penderfynwyd creu grŵp ar gyfer bob cwestiwn er mwyn defnyddio strategaeth ‘y gadair goch.’
Trafodwyd yr adnoddau y byddai eu hangen i ddarganfod gwybodaeth gefndirol cyn mynd ati i archwilio’n gynradd i’r ardal. Drwy wneud hyn, roddir y rhyddid a’r rheolaeth iddynt gyfoethogi eu haddysg a chreu awydd i ddysgu.
Bydd y plant yn cyfleu eu gwybodaeth a’u dealltwriaeth ynghylch nodweddion sylfaenol eu hardal leol, gwrthrychau, defnyddiau, pethau byw. Byddant yn gwneud arsylwadau, yn gofyn ac yn ateb cwestiynau, ac yn dod o hyd i atebion gan ddefnyddio ffynonellau a deunyddiau dysgu. Byddant yn dechrau adnabod yr hyn a weithiodd a’r hyn na weithiodd. Byddant yn adnabod ac yn grwpio eitemau o wybodaeth. Byddant yn gwrando ar syniadau gwyddonol ac yn ymateb yn briodol iddynt. Byddant yn adnabod ac yn enwi ystod o anifeiliaid, gwrthrychau, defnyddiau, ffynonellau goleuni a ffynonellau sŵn cyffredin. Byddant yn defnyddio offer syml i wneud digon o arsylwadau i’w galluogi i ddidoli, grwpio a chymharu gwrthrychau, defnyddiau, pethau byw a digwyddiadau. Byddant yn disgrifio’r sail ar gyfer y grwpio gan ddefnyddio gwahaniaethau syml rhwng pethau byw, gwrthrychau, defnyddiau a ffenomena ffisegol. Byddant yn gofyn ac yn ateb cwestiynau, yn gwneud arsylwadau, yn casglu gwybodaeth ac yn dod o hyd i atebion gan ddefnyddio’r ffynonellau/deunyddiau dysgu a ddarperir. Byddant yn cyfleu gwybodaeth am y camau y mae angen eu cymryd i gynnal eu hymchwiliadau. Byddant yn defnyddio eu profiadau i ddatblygu eu syniadau eu hunain. Byddant yn myfyrio ac yn gwerthuso drwy ddisgrifio eu gwaith yn fanwl gan ddefnyddio geirfa sy’n gynyddol briodol. Byddant yn cynnig esboniadau ynghylch pam y gweithiodd neu na weithiodd rhywbeth. 
Byddant yn defnyddio eu profiadau pob dydd i egluro’r gwahaniaethau rhwng pethau byw, defnyddiau a ffenomena ffisegol, a’r newidiadau sy’n digwydd iddynt. Gyda chymorth, byddant yn cysylltu eu gwaith dysgu â sefyllfaoedd cyfarwydd. Byddant yn siarad am eu syniadau a byddant yn gwneud rhagfynegiadau syml gan ddefnyddio eu profiad pob dydd. Gyda chymorth, byddant yn cynllunio’r dull y bwriedir ei ddefnyddio i wneud eu hymholiadau. Lle bo hynny’n briodol, byddant yn cytuno ar rai meini prawf syml ar gyfer llwyddiant. Byddant yn gofyn ac yn ateb ystod o gwestiynau, yn arsylwi, yn casglu ac yn cofnodi gwybodaeth mewn amrywiaeth o ffyrdd, ac yn dod o hyd i atebion i’w hymchwiliadau. Byddant yn mynegi eu barn ac yn cynnig rhesymau i gefnogi’r farn honno, a byddant yn cydnabod bod gan bobl safbwyntiau gwahanol. Byddant yn cynnig esboniad syml ynghylch eu casgliadau, sydd wedi’i seilio ar eu profiadau pob dydd, a byddant yn awgrymu beth y gallent fod wedi’i wneud yn wahanol er mwyn gwella eu casgliadau. Byddant yn adnabod yr hyn a weithiodd, yr hyn a oedd yn gwneud synnwyr, yr hyn na weithiodd a’r hyn nad oedd yn gwneud synnwyr, a’r rhesymau dros hynny.
“Gan ddefnyddio ymholiadau disgyblion, mae athrawon yn cynnig ystod eang o brofiadau cyfoethogi i ddisgyblion a rhieni, ac mae disgyblion yn dewis cwblhau’r gweithgareddau hynny sydd o ddiddordeb iddynt.” Estyn (2017:3-4) 
Wedi iddynt ddilyn y camau priodol ac adfyfyrio ar ei rôl yn y grŵp, gelli nodi'r camau nesaf. Fel hwylusydd, sydd yn camu yn ôl, ceir amser fel athro i adfyfyrio ar yr addysg a ddarparwyd a’r sgiliau a ddatblygwyd. Gellir nodi pa sgiliau sydd wedi cael eu defnyddio’n llwyddiannus, a pha sgiliau sydd angen sylw pellach. Gellir nodi pa sgiliau a all fod wedi bod yn berffaith ar gyfer y dasg er mwyn adeiladu ar wybodaeth y dysgwyr. Gyda banc o sgiliau hanfodol ac opsiynol, gellir sicrhau gwellhad i’r ymateb y tro nesaf. Mae’r hunan-adfyfyriad gan y dysgwyr yn arwain yr addysg mewn ffordd bersonol, berthnasol gan greu gwers arall i wella ac i weithio ar yr hyn a godwyd.
Gellir manteisio ar wal ryngweithiol yn y dosbarth sydd yn nodi ac yn uwcholeuo yr holl sgiliau yn y cwricwlwm ar gyfer oedran y dosbarth a gellir defnyddio’r wal i atgyfnerthu ac atgoffa disgyblion o fodelau neu syniadau er mwyn llwyddo gyda thasg DSY. Gellir gorffen y sesiwn gydag adolygiad o’r sgiliau a ddefnyddiwyd a pha sgiliau na ddefnyddiwyd ond gall fod yn opsiwn arall neu well y tro nesaf.
[bookmark: cysill]Yr allwedd i lwyddiant yw sicrhau bod disgyblion wedi cysylltu gydag unrhyw ddeunydd a addysgwyd. Gyda mwyafrif o ddisgyblion, mae’r dosbarth a’r dulliau dysgu traddodiadol yn ei gadael wedi diflasu neu gyda diffyg ysgogiad. Fel canlyniad, nid ydynt yn dysgu neu’n deall y deunydd yw llawn botensial. Mae DSY yn rhoi yr arfau yn ei dwylo hwy a nhw eu hunain sy’n personoli a pherchen ar eu haddysg. Mae’n datblygu llawer mwy o sgiliau nag addysg draddodiadol gan sicrhau datblygiad mewn modd sy’n creu disgyblion “uchelgeisiol, galluog sy’n gyfranwyr mentrus, creadigol sy’n tyfu i fod yn ddinasyddion egwyddorol, gwybodus sy’n iach ac yn hyderus.” (Donaldson, 2015)

